Gru-ongeluk eis pa, twee jong seunsJannie en JP Rossouw (Foto: Facebook) ’n Ongelukstoneel oor die naweek het reddingswerkers in trane gehad nadat ’n pa en sy twee seuns op die R33 naby Marble Hall in Limpopo verongeluk het. Pieter Rossouw (48) en sy seuns, Jannie (13) en JP (10), van Steelpoort is Sondag opslag dood toe hulle omstreeks 18:14 in ŉ botsing by die berugte Slagboom-kruising betrokke was. “Pieter was baie erg oor sy kinders en het hulle die naweek geneem om by familie in Nylstroom (Modimolle) te gaan kuier,” het Annali Connear, Pieter se suster, aan Maroela Media gesê. Mercia Gouws Blake, woordvoerder van die Life 24-ambulansdiens, het gesê pa en seuns was op pad huis toe, toe die bestuurder van ŉ Nissan Navara ŉ stopstraat verontagsaam en teen hulle Datsun-motor gebots het. Pieter Rossouw (Foto: Verskaf) Die Rossouws se bakkie het in ŉ kanaal langs die pad beland waarna die brandstoftenk ontplof het. Met reddingswerkers se aankoms op die toneel was die voertuig in vlamme gehul en daar kon nie naby die insittendes gekom word nie. Al drie het onherkenbaar verbrand. Blake het gesê paramedici het ook die vier insittendes van die ander bakkie te hulp gesnel. Dit het deur verskeie hutte geploeg wat langs die pad opgerig is. Straatsmouse woon en dryf handel uit dié skuilings. ŉ Vrou en ŉ kind in een van dié skuilings was onder die bakkie vasgepen, het Blake gesê. “Reddingswerkers het iemand onder die voertuig hoor skree en die ma en haar kind van tien jaar oud is onder die voertuig uitgehaal.” Die kind is ernstig beseer en die vrou erg getraumatiseer. Ma en kind, asook drie van die vier insittendes van die bakkie, is vir behandeling na hospitale in die omgewing gehaas. Die uitgebrande Datsun. Die bestuurder van die voertuig was egter skoonveld. Dié het die volgende oggend by ŉ plaaslike polisiestasie aangemeld. Die man beweer hy het tussen die skuilings beland en dat niemand hom daar opgemerk het nie. Omstanders beweer egter hulle het die man van die toneel sien vlug. Blake het gesê die polisie en nooddienswerkers was ure later nog op die ongelukstoneel. Connear het haar broer beskryf as ’n goeie mens met ’n sagte hart. “Hy en die seuns was lief vir die buitelewe en visvang.”